b'\n_START_ARTICLE_\nRadhi Ja\xc3\xafdi\n_START_SECTION_\nUra\n_START_PARAGRAPH_\nJa\xc3\xafdi siirtyi Boltoniin ilmaisella siirrolla hein\xc3\xa4kuussa 2004 Tunisin Esp\xc3\xa9rance-joukkueesta, joka oli edellisell\xc3\xa4 kaudella voittanut maan mestaruuden. H\xc3\xa4nest\xc3\xa4 tuli n\xc3\xa4in ensimm\xc3\xa4inen tunisialainen Valioliigassa pelannut jalkapalloilija._NEWLINE_Kes\xc3\xa4ll\xc3\xa4 2006 Ja\xc3\xafdi siirtyi Boltonista Birminghamiin, jossa h\xc3\xa4n pelasi kolme kautta. Joukkue p\xc3\xa4\xc3\xa4tti olla jatkamatta puolustajan sopimusta noustuaan takaisin Englannin valioliigaan kaudeksi 2009\xe2\x80\x932010. Ja\xc3\xafdi ehti pelata joukkueessa yhteens\xc3\xa4 93 ottelua tehden niiss\xc3\xa4 kuusi maalia._NEWLINE_Elokuussa 2009 Ja\xc3\xafdi oli jo allekirjoittamassa sopimusta Southamptonin kanssa, mutta ei saanut ty\xc3\xb6lupaa. Siirto viiv\xc3\xa4styi lopulta syyskuuhun asti, jolloin Southampton varmisti tehneens\xc3\xa4 h\xc3\xa4nen kanssaan kahden vuoden sopimuksen. Ja\xc3\xafdi pelasi ensimm\xc3\xa4isell\xc3\xa4 kaudellaan yhteens\xc3\xa4 29 ottelua ja teki niiss\xc3\xa4 yhden maalin. H\xc3\xa4nen ensimm\xc3\xa4inen maali Southamptonin paidassa syntyi 26. syyskuuta 2009 vierasottelussa Carlisle Unitedia vastaan. My\xc3\xb6s toisella kaudellaan Ja\xc3\xafdi sai paljon vastuuta ja pelasi Englannin Ykk\xc3\xb6sliigassa yhteens\xc3\xa4 31 ottelua, joissa syntyi kolme maalia. Ja\xc3\xafdi allekirjoitti viel\xc3\xa4 vuoden jatkosopimuksen kaudelle 2011\xe2\x80\x932012.\n_START_SECTION_\nMaajoukkueessa\n_START_PARAGRAPH_\nMaajoukkueessa Ja\xc3\xafdi on pelannut 105 ottelua, joissa h\xc3\xa4n on tehnyt 7 maalia. H\xc3\xa4nen ensimm\xc3\xa4inen maaottelunsa oli Ruandaa vastaan 2. kes\xc3\xa4kuuta 1996.  Ja\xc3\xafdi oli mukana voittamassa Afrikan-mestaruutta vuonna 2004 ja pelasi vuosien 2002 ja 2006 MM-kisajoukkueissa.'